
Vérünkben a bűn? A bűnözői hajlam örökletes jellege

Kulcsszavak: bűnözői hajlam, epigenetika, Cesare Lombroso, maoa-gén, génszerkesztés
A dolgozat a bűnözői hajlam örökletes jellege körüli kérdések multidiszciplináris vizsgálatára épül, különös hangsúlyt helyezve a biológiai, pszichológiai és szociológiai tényezők összefüggéseire. A kutatás arra keresi a választ, hogy a bűnözésre való hajlam mennyiben tulajdonítható genetikai örökségnek, illetve milyen szerepet játszanak a környezeti hatások.
A dolgozat elsőként Cesare Lombroso történelmi jelentőségű, de mára meghaladott elméleteit mutatja be, amelyeket modern genetikai kutatásokkal vet össze. A MAOA gén, közismert nevén a "harcos gén", valamint a Brunner-szindróma és híres családok esettanulmányai, pl. Kallikak és Juke család révén bemutatja a genetikai tényezők lehetséges szerepét a bűnelkövetésben. A genetikai háttér vizsgálata mellett a dolgozat tárgyalja a neurológiai tényezők, mint például az agyi struktúrák és neurotranszmitterek működésének hatásait is.
A kutatás egyik legfontosabb megállapítása, hogy a genetikai hajlam önmagában nem determinálja a bűnelkövetést. Az epigenetikai hatások és a környezeti tényezők, például a gyermekkori trauma vagy szociális depriváció, meghatározó szerepet játszanak a bűnözői viselkedés kialakulásában. A dolgozat hangsúlyozza, hogy a környezeti és genetikai hatások kölcsönhatása elengedhetetlen a jelenség teljes megértéséhez.
A dolgozat másik központi témája a genetikai tényezők jogi alkalmazása, különös tekintettel az etikai dilemmákra és a bírósági döntéshozatalra. Az olasz precedens példája rávilágít arra, hogy a genetikai bizonyítékok hogyan befolyásolhatják az ítéleteket, felvetve a büntetőjogi felelősség újradefiniálásának lehetőségét.
Összességében a kutatás rávilágít arra, hogy a bűnözés genetikai hátterének feltárása nemcsak tudományos jelentőséggel bír, hanem alapvető kérdéseket vet fel az igazságszolgáltatás, az etika és a társadalmi felelősségvállalás területén is.



